## El Consell autoritza cinc convenis per valor de 2,6 milions d’euros en 2025 per a la millora d’infraestructures d’I+D+i en universitats públiques

*** Els convenis preveuen destinar 790.273 euros a la Universitat de València, 903.721 a la Universitat Politècnica de València, 812.000 a la Miguel Hernández i 83.989 euros a la Jaume I de Castelló
* Les ajudes estan cofinançades amb fons FEDER per a impulsar la investigació d’excel·lència i es preveu que en 2026 arriben als 6,7 milions d’euros**

El Ple del Consell ha autoritzat cinc convenis de col·laboració entre la Conselleria d’Educació, Cultura, Universitats i Ocupació amb la Universitat de València (UV), la Universitat Politècnica de València (UPV), la Universitat Miguel Hernández d’Elx (UMH) i la Jaume I de Castelló (UJI) per a col·laborar en el finançament d’obres de millora dels centres d’investigació d’excel·lència, innovació i transferència. Estes subvencions són el resultat d’una presa en consideració competitiva d’expressions d’interés presentades per les universitats públiques valencianes, que van ser avaluades per l’Agència Valenciana d’Acreditació i Prospectiva (AVAP).

Els convenis preveuen destinar un total de 2,6 milions d’euros durant 2025, que estaran cofinançats per la Generalitat i la Unió Europea a través dels fons FEDER amb la finalitat de millorar les infraestructures destinades a potenciar la I+D+i. A més, es preveu que les actuacions del conveni compten en 2026 amb una aportació de 6,7 milions d’euros, atés que són de caràcter plurianual.

En concret, l’acord amb la UV, dotat amb 790.273 euros, té com a objectiu donar suport a la universitat en el finançament del projecte bàsic i execució d’ampliació de l’edifici 1 del Parc Científic, destinat actualment a Servicis Cientificotecnològics amb la finalitat de donar cabuda a un nou espai per a *spin-offs*, empreses innovadores i plataformes d’investigació publicoprivades.

Este espai es repartirà entre tres de les quatre plantes del nou edifici, tindrà un caràcter transversal, i servirà de suport a iniciatives empresarials i plataformes d’investigació, focalitzada en sectors com la IA, nanotecnologia, materials, o biotecnologia.

D’altra banda, el conveni amb la UPV comporta una aportació de 903.721 euros en fons per a donar suport al Projecte de reformes per a millorar l’eficiència energètica i la funcionalitat de la Ciutat Politècnica de la Innovació i de l’Institut de Tecnologia Química.

La inversió projectada busca reduir la demanda energètica, instal·lacions de climatització, producció d’aigua calenta sanitària i ventilació a base d’energies renovables, sistemes de gestió i control d’instal·lacions i estratègies de disseny bioclimàtiques.

En tercer lloc, el Consell ha autoritzat dos convenis de col·laboració amb la UMH per un total de 812.000 euros que es destinaran al projecte d’ampliació de l’Edifici Ramón y Cajal, que alberga l’Institut de Neurociències UMH-CSIC i la seua connexió a l’edifici Muhammad Al-Shafra.

Esta ampliació permetrà dotar a l’institut de l’equipament necessari per a implementar una plataforma per al desenrotllament de models *in vitro* i *in vivo* de trastorns del sistema nerviosos, disponible per a tota la comunitat científica nacional, seguint així a l’avantguarda de la tecnologia.

Així mateix, es dona suport a la UMH en la realització del Projecte de reforma del soterrani de l’edifici Muhammad Al-Shafra per a la instal·lació de laboratoris d’investigació de l’Institut de Neurociències.

Finalment, el Consell ha autoritzat un conveni dotat amb 83.989 euros per a donar suport a l’UJI en el finançament de la construcció del projecte d’ampliació del Centre d’Investigació en Robòtica i Tecnologies Subaquàtiques (CIRTESU) per a albergar un canal d’experimentació hidrodinàmica, un taller de prototips, una sala d’operacions i laboratoris d’investigació. Esta obra s’executarà i finalitzarà fonamentalment durant l’anualitat 2026.

Esta actuació permetrà la realització de nous experiments avançats en entorns hidrodinàmics singulars, així com la integració dels científics de tres grups d’investigació que actualment estan situats en diferents llocs, facilitant els treballs conjunts.

A més, l’ampliació permetrà la construcció d’una zona d’operacions, tallers i laboratoris necessaris per a la fabricació i validació de nous prototips robòtics i tecnologies subaquàtiques novelles, així com l’experimentació amb models biològics que possibiliten avanços en les aplicacions al medi aquàtic.

Fecha: 30/09/2025